Rikunarita-ORG/Wikinium huggingface dataset:
# මහා අවපාතය

1910 සිට 1960 දක්වා එක්සත් ජනපදයෙහි සේවා වියුක්ති අනුපාතිකය (විරැකියා අනුපාතය) දැක්වෙන ප්‍රස්තාරයක්. මහා අවපාත කාල සීමාව නිල් පැහැයෙන් දක්වා ඇත.
**මහා අවපාතය** යනු 1930 දශකයේ එක්සත් ජනපදයෙන් ආරම්භ වී ලෝකය පුරා පැතිර ගිය ගෝලීය ආර්ථික අවපාතයකි. බොහෝ රටවල 1929 දී ආරම්භ වූ මෙය 1930 දශකයේ අවසානය තෙක් පැවතුනි. මෙය 20 වෙනි ශතවර්ෂයේ ඇතිවූ දීර්ඝතම සහ වඩාත් පුළුල්වම පැතිර ගිය ආර්ථික අවපාතය විය. ගෝලීය ආර්ථිකය කොතරම් දරුණු ලෙස පරිහානියට පත් විය හැකිද යන්නට උදාහරණයක් ලෙස මහා අවපාතය දැක් විය හැක.

1929 සැප්තැම්බර් 4 වැනිදා එක්සත් ජනපදයේ කොටස් වෙළඳපොලෙහි කොටස් මිල ශීඝ්‍රයෙන් අඩු වීම මහා අවපාතයෙහි ආරම්භය යැයි සැළකේ. 1929 ඔක්තොම්බර් 29 වැනිදා කොටස් වෙළඳපොල කඩාවැටීමත් සමග (මෙය *Black Tuesday* නොහොත් "කලු අඟහරුවාදා" ලෙස හැඳින්වේ) මෙය ලොව පුරා ප්‍රවෘත්තියක් බවට පත් විය. 1929 සහ 1932 අතර කාලයේදී ලොව පුරා දළ දේශීය නිෂ්පාදිතය (GDP) 15% කින් පමණ පහත වැටුණි. ඇතැම් ආර්ථිකයන් 1930 දශකයේ මැද භාගය වනවිට ප්‍රකෘති තත්වයට පත් වෙමින් තිබුනද, බොහෝ රටවල මහා අවපාතයෙහි ඍණාත්මක බලපෑම් දෙවන ලෝක යුද්ධය ආරම්භ වනතෙක්ම පැවතුණි.

# මූලාශ්‍ර
# හොජ්කින් ලිම්ෆෝමියාව

| හොජ්කින් ලිම්ෆෝමියාව |
| --- |
| වෙනත් නම් | හොජ්කින්ස් ලිම්ෆෝමා, හොජ්කින්ගේ රෝගය, හොඩ්ග්කින් ලිම්ෆෝමාව |
|  |
| හොජ්කින් ලිම්ෆෝමියාව (ක්ෂේත්‍ර පරීක්ෂණය) පෙන්වන අන්වීක්ෂීය දර්ශනය |
| විශේෂඥතාව | රක්තවේදය සහ පිළිකා විද්‍යාව |
| රෝග ලක්ෂණ | උණ, රාත්‍රී කාලයේ දහඩිය දැමීම, බර අඩු වීම, වේදනාකාරී නොවන විශාල වූ වසා ගැටිති |
| අවදානම් සාධක | එප්ස්ටයින්–බාර් වෛරසය, පවුල් ඉතිහාසය, ඒඩ්ස් |
| රෝග විනිශ්චය ක්‍රමය | වසා ගැටිති ජෛව පරීක්ෂණය |
| ප්‍රතිකාර | රසායනික චිකිත්සාව, විකිරණ චිකිත්සාව, රක්තපාත පූර්වජ සෛල බද්ධ කිරීම| පූර්වජ සෛල බද්ධ කිරීම |
| Prognosis | අවුරුදු පහක පැවැත්ම අනුපාතය 86% (ඇමරිකා එක්සත් ජනපදය) |
| සංඛ්‍යාතය | 574,000 (2015 දී බලපෑමට ලක් විය) |
| මරණ | 23,900 (2015) |

**හොජ්කින් ලිම්ෆෝමියාව** ( **HL** ) යනු රුධිර නාල හරහා ගලා යන වසා ගැටිති වල ලිම්ෆොසයිට් ලෙස හඳුන්වන සුදු රුධිරාණු වර්ගයකින් පිළිකා හටගන්නා ලිම්ෆෝමා වර්ගයකි. මෙම රෝගයේ රෝග ලක්ෂණ අතරට උණ, රාත්‍රී කාලයේ අධික ලෙස දහඩිය දැමීම සහ බර අඩු වීම ඇතුළත් විය හැකිය. බොහෝ විට බෙල්ලේ, අත යට හෝ ඉකිලි ප්‍රදේශයේ වේදනාකාරී නොවන විශාල වූ වසා ගැටිති ඇති වේ. බලපෑමට ලක් වූ අයට තෙහෙට්ටුව හෝ කැසීම ඇති විය හැක.

සම්භාව්‍ය හොජ්කින් ලිම්ෆෝමාව සහ නෝඩුලර් ලිම්ෆොසයිට් ප්‍රමුඛ හොජ්කින් ලිම්ෆෝමාව යනුවෙන් හොජ්කින් ලිම්ෆෝමියාවේ ප්‍රධාන වර්ග දෙකක් තිබේ. හොජ්කින් ලිම්ෆෝමා රෝගීන්ගෙන් අඩකට පමණ එප්ස්ටයින්-බාර් වෛරසය (EBV) නිසා මෙය වැළඳුන අතර මේවා සාමාන්‍යයෙන් සම්භාව්‍ය වර්ගයට අයත් ‌වේ අනෙකුත් අවදානම් සාධක අතරට මෙම රෝගය පිළිබඳ පවුල් ඉතිහාසයක් සහ HIV/AIDS තිබීම ඇතුළත් වේ. රෝග විනිශ්චය කරන්නේ වසා ගැටිති වල බහු න්‍යෂ්ටික රීඩ්-ස්ටර්න්බර්ග් සෛල (RS සෛල) වැනි හොජ්කින් සෛල සොයා ගැනීම තුළිනි. වෛරසය හඳුනා ගන්නා අවස්ථා එප්ස්ටයින්-බාර් වෛරසය ආශ්‍රිත ලිම්ෆොප්‍රොලිෆරේටිව් රෝගවල ආකාරයක් ලෙස වර්ගීකරණය කර ඇත.

හොජ්කින් ලිම්ෆෝමාවට රසායනික චිකිත්සාව, විකිරණ චිකිත්සාව සහ පූර්වජ සෛල බද්ධ කිරීම මගින් ප්‍රතිකාර කළ හැක. ප්‍රතිකාර තෝරා ගැනීම බොහෝ විට රඳා පවතින්නේ පිළිකාව කෙතරම් දියුණු වී ඇත්ද සහ එවැනි තත්වයකට හැරීමට හිතකර ලක්ෂණ තිබේද නැද්ද යන්න මතය. මුල් සමයේ, රෝගය බොහෝ විට සුව කළ හැකිය. එක්සත් ජනපදයේ දත්ත වලට අනුව වසර පහක් ජීවත් වන පුද්ගලයින්ගේ ප්‍රතිශතය 86% ක් වන අතර වයස අවුරුදු 20 ට අඩු අය සඳහා, පැවැත්මේ අනුපාතය 97% කි. කෙසේ වෙතත්, විකිරණ සහ සමහර රසායනික චිකිත්සක ඖෂධ භාවිතය නිසා, ඉදිරි දශක කිහිපය තුළ අනෙකුත් පිළිකා, හෘද රෝග හෝ පෙනහළු රෝග ඇතිවීමේ අවදානම වැඩි වේ.

2015 දී, ලොව පුරා පුද්ගලයින් 574,000 ක් පමණ හොජ්කින් ලිම්ෆෝමා රෝගයෙන් පීඩා විඳින ලද අතර, 23,900 ක් (4.2%) මරණයට පත් විය. එක්සත් ජනපදයේ, මිනිසුන්ගෙන් 0.2% ක් ඔවුන්ගේ ජීවිතයේ යම් අවස්ථාවක දී මෙම රෝගයේ බලපෑමට ලක්ව ඇත. මේ පිළිකා තත්වය සුලබවම දකින්න ලැබෙන්නේ වයස අවුරුදු 20 ත් 40 ත් අතර යොවුන් වියේ පසුවන අය අතරයි. 1832 දී මෙම තත්ත්වය මුලින්ම විස්තර කළ ඉංග්‍රීසි වෛද්‍ය තෝමස් හොජ්කින් නමින් මෙම රෝගය නම් කරන ලදී.

## ආශ්‍රිත